Lisbeth Bech-Nielsen (SF), 2024-04-11:
Beslutningsforslaget handler om at fjerne civilregistrering fra folkekirkens regi og placere opgaven hos kommunerne.
Det er ikke så tit, vi oplever, at LA sender flere administrative opgaver ud i kommunerne, men i det her tilfælde synes vi, det giver god mening.
Det kan jo virke mærkeligt for mange, specielt sønderjyder, at man laver civilregistrering i kirken.
I Sønderjylland, hvor jeg er født og opvokset, har man jo i mange, mange år gjort det på kommunekontoret.
Jeg tror, jeg var voksen, før jeg opdagede, at sådan gjorde man ikke i resten af landet, og at det da godt nok var noget mærkeligt noget.
Der er mange ting, som vi i Sønderjylland har gjort bedre og mere fornuftigt end i resten af landet, f.eks. også det frivillige brandværn, som virker rigtig, rigtig godt.
Så indholdsmæssigt er vi helt enige i de ting, som Liberal Alliance bruger af argumenter.
Det er noget spøjst noget, at det fortsat skal ske i kirkeligt regi, og jeg synes, at det at høre en minister bruge argumentet om, at det gjorde man også Christian IV, måske gør sådan, at man får lyst til at sige: Kom ind i det 21. århundrede.
Så er der argumentet om, at dengang kunne præster læse og skrive, men mit efternavn er altså skrevet på tre forskellige måder,
fordi man i Midtjylland, hvor min fars side af familien var fra, åbenbart ikke var skarp på, hvordan man lige skulle skrive efternavnet rigtigt.
Så i min side af familien har det samme efternavn mange forskellige udformninger.
Vi er dog i SF ikke enige i den finansieringsmodel, som er fremlagt i forslaget her, og jeg skal indrømme, at den næste del af talen her er af vores kirkeordfører, som ikke kunne være her i dag.
Jeg er nemlig ikke skarp i kirkelig økonomi, men det er hun.
At finde finansiering gennem kirkens egen kasse gennem præsternes løn er ikke rigtigt.
I SF er vi i den seneste tid blevet gjort bekendt med flere økonomiske udfordringer.
En stor del af arbejdet med den praktiske registrering ligger hos kordegnen, og denne aflønnes af menighedsrådet og den økonomi, der kommer fra kirkeskatten, der kun betales af folkekirkens medlemmer, hvad ministeren også var inde på.
Hvis personregistrering og præsteløn skal ændres, burde vi i stedet lave et bloktilskud, men så skal det jo samtidig gøres op, hvor meget kirken betaler for statslige opgaver, men det ville være en god idé.
Så kan præstelønninger udelukkende betales af de godt 4 millioner folkekirkemedlemmer, der er i Danmark.
Men så er der andre opgaver, der skal betales af staten, og som staten i dag ikke betaler noget til, men som er vigtige samfundsopgaver, og jeg kan nævne kirkegårde, national kulturarv, bevaringsværdige kirker, fængselspræster, sygehuspræster studenterpræster osv.
En ændring af hele den folkekirkelige økonomi bør måske også indebære en økonomisk udligning mellem rige og fattige områder af Danmark.
I SF vil vi gerne være med til at se på hele folkekirkens økonomiske grundlag, for vi synes, det er tid til ændringer, og i udvalgsbehandlingen vil vi spørge ind til, om kommunerne har den it, der skal til for at løse opgaverne med civilregistrering, og hvad prisen i så fald vil være, hvis opgaven skulle finansieres i kommunerne.
Vi ønsker ikke at fjerne penge i et snuptag fra præsternes løn uden at vide, om fundamentet står, når vi er færdige.
Der er 4,2 millioner medlemmer af den danske folkekirke, og vi skylder dem, at der er styr på det.
I SF støtter vi intentionen i lovforslaget, men kan ikke bakke op på grund af finansieringen.
Jeg skulle hilse og sige fra Det Radikale Venstre, at de ser det på samme måde, men vi vil gerne have belyst, hvad det egentlig koster, i udvalgsbehandlingen.
Som et p.s. kan jeg sige, at vi i SF også ønsker kirke og stat adskilt.